Bătea la poarta Cerului ... 


Bătea la poarta cerului o rază, 
Bătea sfios şi-ncet ca o străină... 
Târziu, un înger a deschis să vază 
Şi-a stat uimit de palida lumină. 


Era o biată rază scăpărată 
Dintr-un adânc de minte omenească, 
Ce străbătuse calea-nfricoşată 
De la pământ la graniţa cerească. 


Părea atât de tristă şi umilă, 
Dar totuşi credincioasă şi curată, 
Că îngerul a tresărit de nulă 
Şi-a prins-o blând de mâna tremurată. 


Apoi, grăbit a luat-o-n cer cu dânsul 
Și-a dus-o-n sfânta îngerilor horă; 
I-a podidit pe toți, privind-o plânsul 
Și-au strâns-o-n braţe toți ca pe o soră! 


Ea le-a zâmbit ştergându-le plânsoarea 
Şi s-a rugat apoi de ei fierbinte 
S-o-nfăţoşeze bunului Părinte 

Ca să primească binecuvântarea; 

- "Stăpâne veşnic, dătător de viaţă, 
Din ce-ntuneric mă-nălţai la Tine. 
Din ce prăpăstiui crâncene de gheaţă, 
Din ce vârtej de patimi şi ruine! 
Cât am luptat cu oarba rătăcire, 

Cu nebunia surdă şi păcatul 
dar n-am putut să samăn o sclipire 
În largul nopţii stăpânind de-a latul. 
Şi-n van am ars un creier, ne-ndurată, 
Ca pe-o festilă, fără de cruţare, 
Învinsă, goală, stinsă, spulberată 
Doar în surghiun găsesc acum scăpare. 
Să pot s-ajung la cerurile albastre, 
Ca dintr-o grea cătuşă ce mă strânge 
Am străbătut prin veacuri de dezastre 
Şi-abia trecui oceane-ntregi de sânge!" 


Cum sta, smerit în faţa strălucirii, 
Silită ochiu sarbezi să şi-i plece 
Sărmana rază - far al omenirii, 
Părea o umbră lâncedă şi rece. 


- "Tu vii aicea singură şi-nvinsă?" 
Grăi cel veşnic, nevăzutul Tată... 


"Tu fugi de teama să nu fu stinsă? 
Dar când s-a stins lumin-adevarată? 
De te-am trimis în lumile-n vrăjbite 

Nu te-am chemat, cu pumnii strânşi şi goi: 
Ca pe-un mănunchi de raze împletite 
Eu te-asteptam, s-aduci pe toţi la noi! 


Dintr-un biet sâmbur-năbuşit în faşă, 
Din scăpărarea unei minţi senine 
Să fi crescut o mare uriaşă, 

Să porţi pământul însuşi pân'la Mine! 


Plângând stingheră şi tremurătoare, 
C-au fost înfrântă, vii să-mi dai de ştire? 
Nu te primesc săracă şi datoare! 
Cui ai lăsat bogata moştenire?" 


Mergând apoi spre raza-mbărbătată 
I-a sărutat obrajii amândoi: 

- "Copila mea, fu binecuvântată, 
Ia-ţi deci putere şi-ntoarce-te-napoi! 
Şi chiar de-ar fi ca sterpul bulz de tină 
Să-l părăsească Oştile cereşti, 

Tu să rămâi, căci tu eşti doar lumină 
Și nu trăieşti decât când străluceşti!" 

